B. Bugár, podpredseda NR SR: (2001-11-28):
Nech sa páči, pán poslanec, máte slovo. Ľ. Andrassy, poslanec: Ďakujem veľmi pekne, pán predsedajúci. Vážený pán minister, kolegyne, kolegovia, prerokúvame menšiu novelu zákona o zamestnanosti. Stalo sa takpovediac aj malým národným športom, že skoro na každej schôdzi Národnej rady sa objavuje či už menšia, alebo väčšia novela tohto zákona. Myslím si, že v situácii, keď je na Slovensku bezmála 20-percentná nezamestnanosť, keď je na Slovensku bezmála 500 tisíc ľudí vyradených z pracovného života, je potrebné aj takto reagovať na možnosti, ktoré nám dáva zákon, a myslím si, že aj táto malá novela z dielne ministerstva práce, sociálnych vecí a rodiny reaguje na tie skúsenosti, ktoré máme s uplatňovaním verejnoprospešných prác v konkrétnom živote v obciach a mestách. Ja chcem pozitívne hodnotiť najmä tú skutočnosť, že táto novela umožní predlžovať pracovný pomer, vzťah medzi dlhodobo nezamestnaným a obcou alebo ďalšími možnými zamestnávateľmi aj na dlhšie obdobie, ako bolo doteraz, teda len na jeden rok. Ďalej takisto pozitívne vnímam tú skutočnosť, že sa rozširujú aj niektoré oblasti, do ktorých bude môcť byť dlhodobo nezamestnaný človek zapojený. A takisto treba pozitívne hodnotiť aj to, že sa ukázalo, že veľmi veľa ľudí si hľadá aj samostatne prácu. Dnes však nájsť dlhodobú prácu je veľmi ťažké. Preto využívajú možnosti pracovať aspoň sezónne na tri, štyri alebo päť mesiacov. A vtedy, ak si takúto sezónnu prácu našli, nemohli byť zaradení do tohto významného, podľa môjho názoru, projektu, a preto aj táto novela reaguje na to, že ak sezónne pracovali dlhodobo nezamestnaní, môžu byť ďalej zapájaní do projektov verejnoprospešných prác. Myslím si, že na trhu práce je ohrozenou skupinou aj skupina mladých ľudí, absolventov stredných alebo vysokých škôl. Ministerstvo práce v spolupráci s Národným úradom práce, ale aj s občianskymi združeniami testovalo v jednotlivých regiónoch Slovenska projekty na podporu zamestnávania mladých ľudí. Ukázalo sa, že tieto projekty majú svoj význam, a preto ich ako ministerstvo, takisto aj Národný úrad práce podporuje v rozpočte na rok 2002. A na budúci rok je vyčlenené na projekty podpory zamestnávania mladých ľudí viac ako 600 mil. Sk. Myslím si, že okrem dnes prebiehajúcich dvoch celoslovenských projektov, projektu podpory zamestnávania mladých ľudí od 15 do 29 rokov a projektu podpory malých podnikateľov a živnostníkov z radov mladých ľudí, je potrebné zaviesť ešte tretí projekt, odskúšaný projekt aj v krajinách Európskej únie, a to je projekt tzv. absolventskej stáže. Preto som aj využil najmä odbornú pôdu, tak ako hovorila kolegyňa Keltošová, treba o týchto odborných veciach diskutovať v gestorskom výbore. Bola niekoľkohodinová diskusia v gestorskom výbore k tomuto návrhu. Vysvetlili sme si aj pozitíva, aj negatíva. Osobne si myslím, že dnes, keď je z polmiliónovej armády nezamestnaných asi polovica ľudí do 30 rokov, je potrebné použiť aj tento nástroj aktívnej politiky trhu práce, a preto som v gestorskom výbore aj po konzultáciách s ministerstvom, aj po konzultáciách v Národnom úrade práce predložil tento pozmeňujúci návrh a verím, že bude vami v druhom čítaní podporený a že od nového roka budú môcť okresné úrady práce realizovať ďalší z projektov, ktorý smeruje k zamestnanosti najmä mladej generácie. Ďakujem.